**Fusk i akademia**

Eksamen i akademia er en av måtene studentene testes på i forhold til sin kunnskap og erfaring. Det hender dessverre at studenter beskyldes for juks, av varierende grad.

De siste årene har man hørt gjentatte historier fra studenter som opplever urettferdig behandling og dårlig informasjon når det kommer til behandling av fuskesaker fra institusjonene.

I den nye Universitets og høyskoleloven (UH), som trer i kraft 01.08.2024, er det foreslått en presisering i forhold til hvordan fusk skal behandles hos institusjonene. STA mener dog at det må bli et større fokus på det forebyggende aspektet rundt hva institusjonene kan sette krav til studentene om. Men de kan ikke sette krav som studentene ikke vet eksisterer. God kommunikasjon og informasjon er essensielt for at studentene skal oppleve forutsigbarhet i slike saker.

For å ivareta studenten i en slik belastende sak er det viktig med tydelig informasjon om saksgang, frister og rettigheter.

STA får videre høre historier fra studenter som ikke opplever at de blir ivaretatt av institusjonene sine etter at en fuskesak har begynt. Det å bli mistenkt i en slik sak er veldig krevende og UiA har et ansvar for at studenten blir ivaretatt.

Det er få ting studenter kan gjøre som får direkte konsekvenser for studietiden sin. Å bli tatt for å fusk har potensiale til å få flere konsekvenser enn bare tap av studierett. Ved tap av studierett mister studentene mulighet til å mota studielån fra Lånekassen som ofte er hovedinntekskilden for denne samfunnsgruppen. Dette vil si at man må legge om livet sitt i den perioden hvor sanksjonene mot studenten trer i kraft.

Per 25.10.23 opererer UiA med 3 former for sanksjoner:

1. Eksamen blir annulert
2. Utestengelse fra universitetet i inntil 2 semesteret
3. Miste retten til å gå opp til eksamen ved alle norske universiteter og høyskoler i utestengelsesperioden

Selv om å annulere eksamen er en av de potensielle sanksjonene så får man sjeldent presentert at kun dette skjer. Annulering av eksamen kommer ofte som en konsekvens av at studenten utestenges. Det oppleves videre at STA får presentert flere historier hvor saker som ville blitt vurdert ulikt i rettsystemet blir vurdert likt i det akademiske fuskesystemet fordi det ikke er en større gradering av straff.

Siden det å bli utestengt har potensiale til å få så store konsekvenser er det viktig for STA at UiA har gode prosesser som ivaretar studentene på best mulig måte.

**Studentorganisasjonen i Agder krever at:**

* Det skal være mer fokus på forebyggende tiltak. Det er Universitetet i Agder (UiA) sitt ansvar at studentene er opplyst om korrekt kildebruk og akademisk skriving.
* Hvis straffen om å utestenge studenter fra alle norske UH-institusjoner skal opprettholdes, må det utarbeides felles retningslinjer for alle UH-instititusjoner.
* Studenter sin rettsikkerhet skal være en sterk prioritet hvis studenten blir mistenkt for å fuske. UiA har ansvaret for å gi studenten tilgang på all informasjon og gi tilgang til alle ressurser som studenten kan benytte seg av.
* UiA sin nettside om fusk og plagiat skal være tilgjengelig og lettleslig på både norsk og engelsk.
* Det skal være en større gradering av strafferammene. Det skal være større nyansering av sakene i forhold til hvilken straff man mottar. STA mener at den mildeste straffen skal være annulert eksamen med mulighet til å ta eksamen på nytt.

*Vedtatt av Studentparlamentet 25.10.23*